Unisa bereik ooreenkoms met stakers | Maroela Media
Net 'n dag nadat Unisa 'n interdik bekom het om stakers te verhoed om die universiteit se bedrywighede met hul protesoptrede te ontwrig, het Unisa vandag 'n ooreenkoms met sy studenteraad bereik en onderteken.
Die universiteit sê in 'n verklaring die staking is dus met onmiddellike inwerkingtreding opgehef en bedrywighede by die universiteit sal vanaf Maandag normaalweg voortgaan.
Luidens die verklaring is die ooreenkoms bereik ná onderhandelinge tussen die onderskeie partye en beraadslaging met die departement van hoër onderwys en opleiding. Konsultasies met die departement het veral gefokus op die registrasie-uitdagings by die universiteit.
Enkele aspekte waarop die universiteit en die studenteraad ooreengekom het, sluit in:
Stakers het geëis dat alle studente wat hul matriekeksamen geslaag het en aan die nodige vereistes voldoen deur die universiteit aanvaar moet word. Die universiteit het hierop geantwoord dat hy slegs plek het vir 380 000 studente van wie 54 434 eerstejaarstudente is. Die universiteit is dus nie in 'n posisie om alle voornemende studente met universiteitsvrystelling in te neem nie. Die universiteit het egter ingestem om 'n bykomende 10 887 eerstejaarstudente te aanvaar. Unisa onderneem ook om binne 'n bepaalde tydsraamwerk terugvoer aan studente te gee oor hul aansoeke.
Stakers het geëis dat geen fooiverhogings in 2019 ingestel word nie. Unisa het hierop gesê die universiteit het 'n geïntegreerde beplanningsproses wat die voorbereiding van 'n driejaarbegroting insluit. Volgens die universiteit is 'n jaarlikse fooiverhoging by die instansie noodsaaklik vir finansiële volhoubaarheid. Oor hierdie aspek het die Nasionale Studenteverteenwoordigingsraad (NSRC) gesê hy stem nie saam met enige fooiverhogings nie en behou sy reg voor om voort te gaan met veldtogte ter ondersteuning van gratis onderrig.
Studente het daarop aangedring om van skootrekenaars én handboeke voorsien te word. Unisa sê daar is reeds voorsiening gemaak vir geld om aan studente die keuse van óf 'n skootrekenaar óf handboeke te bied. Unisa het ingestem om 'n verdere R5 miljoen beskikbaar te stel om bykomende handboeke aan te koop wat by sy biblioteke beskikbaar sal wees aan alle geregistreerde Unisa-studente. Die NSRC dring op sy beurt aan dat dié proses eers gestaak moet word totdat 'n aanvaarbare oplossing bereik kan word.
Die NSRC eis dat 'n Unisa-inbelsentrum onmiddellik op die been gebring moet word. Unisa se antwoord op hierdie eis is dat die raad reeds goedkeuring gegee het vir 'n sentrale struktuur om studentenavrae te hanteer, genaamd die Studentekommunikasie-dienssentrum. Die eerste fase van hierdie sentrum is reeds in werking. Unisa het onderneem om die bestaan en beskikbaarheid van die Studentekommunikasie-dienssentrum meer sigbaar te maak, asook om sy personeel by die sentrum te vermeerder sodat daar meer kapasiteit is om studente se navrae te hanteer.
Die NSRC dring daarop aan dat 'n busdiens op die been gebring word om voornemende en nuwe studente vanaf Gandhi Square in Johannesburg na die Florida-kampus aan te ry terwyl Gandhi Square gesluit is vir opknappingswerk. Unisa het onderneem om onmiddellik 'n taakspan op die been te bring om dié versoek te hanteer. Die taakspan sal 80 munisipale buskaartjies elke dag aan studente uitreik om tussen Gandhi Square en Florida te pendel vir registrasiedoeleindes tot 25 Januarie 2019.
Die NSRC eis dat die sperdatum vir registrasie verleng word tot die laaste dag van Januarie 2019. Unisa het onderneem om alles in sy vermoë te doen om te verseker dat alle registrasies betyds afgehandel word.
Prof. Mandla Makhanya, prinsipaal en visekanselier van Unisa, het die ooreenkoms verwelkom en gesê hy is bly dat bedrywighede by die instansie nou weer na normaal kan terugkeer. "Ondanks hierdie ooreenkoms doen ons steeds 'n beroep op studente om aanlyn te registreer, behalwe as dit absoluut nodig is om die Unisa-dienssentrum te besoek," het Makhanya gesê.
Drie dood, 7 beseer in Gauteng-botsings
Alles kan NIE verniet wees nie? Dit is mense wat inkomste nodig het om te lewe? Niemand sal werk verniet nie. Dit is 'n groot voorreg om aanvaar te word vir enige universiteit, jy werk jou hele skool loopbaan daarvoor. As dit verniet is, dra dit geen meer krag nie. Die standaarde gaan so laag val, dat enige graad niks beteken nie.
Aaag…siestog…en sooo kry onse baba vloermoere weereens,húl sin…ama halla passêlla,wat driekwart gaan druip
Dit is nou maar eenmaal so. Ons wil alles verniet hê. Want ons is niks gewoond nie. Geld val mos uit die lug.
Jip smeek hulle dit is hoekom vandag se kinders so is.Jy het gehoorsame kinders gekry.Vandag kry jy gehoorsame ouers.Skors hulle almal sit in tronk as hulle goed brand of vernietig.Gee pak en ordenlike pak as hulle dit kort